### Beslutning

Godkendt.

Afbud: Uffe Poulsen, Christina Bertelsen (Stedfortræder: Dagmar Nielsen), Maya Sørensen

### Sagsfremstilling

## Resume og sagens baggrund

Skolebestyrelsen på [adresse] henvendte sig den 6. marts 2024 til
Kommunalbestyrelsen med forslag om at lukke Raklev Skole fra august 2025. Sagen
blev behandlet i Kommunalbestyrelsen den 19. marts 2024, hvor
Kommunalbestyrelsen tilkendegav, at Kommunalbestyrelsen ønskede at imødekomme
forslaget. Forslaget om lukningen af Raklev Skole har nu været i høring med
beskrivelse af konsekvenserne for skoledistriktet. I sagen skal
Kommunalbestyrelsen træffe beslutning om lukningen af [adresse] på baggrund af det
modtagne høringsmateriale.

## Indstillinger

Direktøren indstiller, at:

1. Raklev Skole nedlægges pr. 31. juli 2025
2. det nuværende skoledistrikt for Raklev Skole fra
   skoleåret 2025/26 opdeles mellem Nyrupskolens skoledistrikt og Skolen på [adresse], som det er skitseret i forslag C
3. administrationen
   i skoleåret
   2024/25 bemyndiges til at skoleplacere eventuelle tilflyttere med
   udgangspunkt i de nye skoledistrikter for Nyrupskolen og Skolen på
   [adresse]
4. merudgiften vedrørende
   skolebuskørsel i 2024 på 0,140 mio. kr. finansieres af kassebeholdningen
5. mindreudgiften på folkeskoleområdet i
   2024 på 0,9 mio. kr. tilføres kassebeholdningen
6. mindreudgiften vedrørende
   folkeskoleområdet i 2025 på 2,1 mio. kr., i 2026 på 4,2 mio. kr. og i 2027
   på 4,5 mio. kr. indarbejdes i det teknisk administrative budget
7. merudgiften vedrørende skolebuskørsel i 2025 og overslagsårene på 0,300 mio. kr. årligt indarbejdes i det teknisk administrative budget

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Skolebestyrelsen på Raklev Skole henvendte sig den 6. marts
2024 til Kommunalbestyrelsen med ønske om at lukke Raklev Skole
fra august 2025. Kommunalbestyrelsen behandlede sagen på mødet den 19. marts
2024 og tilkendegav, at Kommunalbestyrelsen ønsker at imødekomme forslaget om
lukning af Raklev Skole.

I henvendelsen fra skolebestyrelsen på [adresse] blev anmodningen om at lukke Raklev Skole bl.a. begrundet i det faldende elevtal, herunder at det ikke ville være muligt at oprette en ny 0. klasse. Samtidigt påpegede skolebestyrelsen også, at det på sigt vil være en udfordring
at skabe de rigtige rammer for et bæredygtigt miljø for personale og elever,
herunder generelt faldende børnetal, økonomi, begrænset faglig sparring i en
lille personalegruppe og elevernes muligheder for social udvikling. Henvendelsen
fra Raklev Skoles skolebestyrelsen er vedlagt som bilag.

*Lovgivning og høring vedrørende nedlæggelse af folkeskole*

Ifølge folkeskolelovens § 24 stk. 4 skal forslag om nedlæggelse af en
folkeskole offentliggøres, hvor det samtidig skal fremgå, hvilke konsekvenser
forslaget vil få for den fremtidige skolestruktur. Ved offentliggørelse
fastsættes en frist for indsigelser på mindst otte uger. Hvis der kommer
indsigelser rettidigt inden for fristen, kan forslaget tidligst vedtages fire
uger efter udløb af fristen jf. folkeskolelovens bekendtgørelse om procedure
for nedlæggelse af en folkeskole.

Ifølge
folkeskoleloven skal Kommunalbestyrelsen træffe beslutning om lukning af en
folkeskole senest den 1. marts i det år, hvor skolen ønskes lukket. Det
betyder, at en lukning af Raklev Skole først kan træde i kraft fra den 31. juli 2025 (dvs. skoleåret 2025/26).

*Konsekvenser for skoledistrikter*

Som konsekvens af nedlæggelsen af Raklev Skole
skal Kommunalbestyrelsen tage stilling til den fremtidige konsekvens for
skoledistriktet.
Derfor er der udarbejdet forslag til, hvordan Raklev Skoles skoledistrikt
fremadrettet kan se ud. Det er vanskeligt at forudsige klassedannelse og
forældrenes valg af fri-, privat- eller folkeskole i forbindelse med ændring af
skoledistrikt, og det kan også have betydning for kommende skoledistrikt.
Konkret er der for Raklev Skoles
nuværende skoledistrikt 12,5 % af børnene, som går på en fri-
eller privatskole.

I forbindelse med høringsmaterialet blev der udarbejdet tre forslag til nye skoledistrikter. Kommunalbestyrelsen besluttede at sende forslag C i høring. I forslaget indgår Raklevs ’byområde’ som en del af det nuværende skoledistrikt for Nyrupskolen. Dette forslag er udarbejdet dels under hensyntagen til den geografiske nærhed til Nyrupskolen og dels under
hensyntagen til den forventede befolkningsudvikling omkring Skolen på
[adresse].

*Høringssvar*

Der er indsendt høringssvar fra skolebestyrelserne fra de tre berørte skoler samt fra MED-udvalget fra Skolen på [adresse] og Nyrupskolen.

Af høringssvaret fra skolebestyrelsen på [adresse] er det foreslået, at grænsen for skoledistrikterne justeres således, at en del af det i forslag C som indgår som en del af skoledistriktet for Skolen på [adresse] bliver en del af skoledistriktet for Nyrupskolen.

Derudover har skolebestyrelsen fra [adresse] udtrykt et ønske om, at de forældre som valgte Nyrupskolen efter dispensationen fra styrelsesvedtægten i forbindelse med det frie skolevalg, men som fremadrettet vil høre til skoledistriktet for Skolen på [adresse], kan få sikkerhed for at søskende kan følge de elever, som fik plads på en anden skole i perioden med dispensation.

Af høringssvaret fra både skolebestyrelsen og MED-udvalg fra Skolen på [adresse] og Nyrupskolen fremgår det, at de anbefaler forslag C (som blev sendt i høring). Dog har skolebestyrelsen og MED-udvalget fra Skolen på [adresse] en opmærksomhed på, at der skal sikres tilstrækkeligt elevgrundlag til minimum to fyldte spor på Skolen på [adresse]. Skolebestyrelsen og MED-udvalg fra Nyrupskolen foretrækker også forslag C med bemærkning om, at forslaget er med til at sikre en bæredygtig skole med hensyn til elevtal og fremtidig rekruttering af faguddannede lærere.

Opsamling på høringssvar er vedlagt som bilag samt de enkelte høringssvar.

*Elever og personale*

På Kommunalbestyrelsens møde den 19. marts 2024 gav Kommunalbestyrelsen mulighed for midlertidigt at dispensere fra gældende styrelsesvedtægt for folkeskoleområdet i Kalundborg Kommune. Det betød, at forældrenes ønsker til fremtidigt skolevalg blev imødekommet fra den 1. august 2024. Da det var en midlertidig dispensation, får eventuelle søskende til de pågældende børn de muligheder for frit skolevalg, som følger af de gældende bestemmelser omkring frit skolevalg i styrelsesvedtægten for Kalundborg Kommunes skolevæsen, og det er derfor ikke muligt at garantere søskende optagelse fremover.

Der er ikke længere børn indskrevet på [adresse], og der er derfor heller ikke personale tilknyttet skolen. Eleverne, der var indskrevet på [adresse] før sommerferien 2024, er indskrevet på andre skoler efter dispensationen fra styrelsesvedtægten i forbindelse med det frie skolevalg. Derudover indgår personalet fra [adresse] efter egne ønsker på de øvrige kommunale skoler i Kalundborg Kommune. Når de nye skoledistrikter besluttes i oktober, vil det danne udgangspunkt for skoleindskrivningen for skoleåret 2025/2026, som foregår i november 2024.

Hvis det besluttes, at Raklev Skole lukker den 31. juli 2025, foreslås det, at administrationens bemyndiges til at skoleplacere eventuelle tilflyttere til de nye skoledistrikter frem mod lukningen den 31. juli 2025. Desuden kan forældrene søge om anden skole til deres barn, såfremt der er plads på den pågældende skole, jf. gældende bestemmelser i Kalundborg Kommunes styrelsesvedtægt for skoleområdet. Da skolen formelt først kan lukke pr. 31. juli 2025, er kommunen forpligtet til at tilbyde skole på [adresse], såfremt der er forældre, som insisterer på, at deres barn skal gå på skolen.

*Øvrige konsekvenser*

Hvis Kommunalbestyrelsen beslutter at lukke Raklev Skole, er der behov for at opdatere styrelsesvedtægten for skoleområdet. Kommunalbestyrelsen vil derfor efter en beslutning om lukning af Raklev Skole få en særskilt sag om opdatering af styrelsesvedtægten for skoleområdet.

Ved lukning af Raklev Skole vil der også være nogle konsekvenser for Raklev Skoles bygninger. Der vil desuden være nogle afledte konsekvenser for beslutningen om retningslinjerne for befordring, hvor Børn- og Familieudvalget den 2. oktober 2019 besluttede at udvide ordningen med gratis skolebuskort til elever på de fem mindste skoler (tidligere fire). Ændringen håndteres administrativt, således at Raklev Skole skrives ud af retningslinjerne, og det skrives ind, at det vil være de til enhver tid fem mindste skoler, der er omfattet.

## Økonomiske konsekvenser

Der er nogle økonomiske konsekvenser ved at
lukke Raklev Skole, som fordeler sig på henholdsvis Børn- og Familieudvalgets område samt på Teknik og
Miljøudvalgets område.

Konsekvenserne for budgetåret 2024 vil være en mindreudgift
på 0,9 mio. kr., stigende til 2,1 mio. kr. i 2025, 4,2 mio. kr. i 2026 og fra
2027 og frem en mindreudgift på 4,5 mio. kr. årligt.

Den afledte udgift til skolebusbefordring er anslået til 300.000 kr. årligt
og indarbejdes i det administrative budgetforslag for 2025. De yderligere
udgifter på 140.000 kr. (kørsel plus engangsudgift) for resten af 2024
finansieres af kassebeholdningen.

Beregningerne og forudsætningerne, der ligger til grund for beregningerne,
er vedlagt sagen som bilag.

### Sagens forløb

01/10/2024 Børn- og Familieudvalget
Anbefales.
23/10/2024 Økonomiudvalget
Anbefales.

Afbud: Uffe Poulsen